Horacio Oduber Hospital

**Dr. Horacio E. Oduber Hospital** (HOH) ta un hospital general di tamaño mediano na Aruba. E ta situa nortwest di e capital Oranjestad, den e zona di Eagle unda antes tabata lokalisa Arend Petroleum Maatschappij. E hospital, cu ta hiba e nomber di e medico Arubiano, Horacio Oduber, a cuminsá funciona cu 187 cama fin di aña 1976. El a wordo oficialmente inaugura dia 5 di mart 1977 den presencia di Wilhelm de Gaay Fortman, minister di Asuntonan Antiano di Hulanda. Actualmente e hospital ta dispone di 320 cama y tin mas di 1000 persona emplea. E maneho ta den man di fundacion *Stichting Ziekenverpleging Aruba*.

HOH ta afilia na *[[Dutch Caribbean Hospital Alliance]] (DCHA)*, un organisacion cooperativo di hospitalnan den Caribe Hulandes. 

## Historia
Horacio Eulogio Oduber (1862-1935) tabata e prome dokter Arubiano y tabata tin un practica na cas na Wilhelminastraat. E dokter a wordo paga hopi biaha solamente na especie of duna forra pa su cabai. Hopi hende a muri di infeccion, virus of enfermedatnan cu no tabata conoci na e tempo ey. Segun estimacion, rond di 1910 tin mas o menos 8,000 hende bibando na e isla. Nan tabata mayormente trahadonan di finca cu poco recurso financiero. Pasobra no tabatin hospital na e tempo ey, dokternan a tuma patiëntnan na nan cas y operacionnan necesario, manera amputacion, tabata wordo haci solamente door di duna hopi *rum* pasobra no tabatin anestesia. 

Na e cambio di siglo, poblacion a aumenta rapidamente y e infirmeria di Horacio Oduber tambe a bira muchu chikito. Pa yuda cu e necesidad, a surgi hospicianan manera na Madiki y na Oude Schoolstraat, y a establece un hospital militar chikito na Fort Zoutman. 

Na 1904, un comite a cuminsa cobra placa pa establece un hospital na Aruba. Cu ayudo di accionnan regional y local, e capital necesario pa esaki a wordo reuni door di Diocesis di Willemstad.  Riba iniciativa di monseigneur Vuylsteke, cas di campo di plantacion Sividivi, cerca di Oranjestad, a wordo cumpra y, despues di uso temporario como un monasterio, a wordo converti den un hospital. E prome hospital Arubiano, San Pedro de Verona, a habri su portanan na 1920 door di e Rumannan Dominican. Expansion di facilidadnan pa 200 cama y renovacionnan na 1927, 1936 y 1953 a sigui, pero semper a resulta inadekua pa e creciente poblacion. Na 1971, gracias na finansiamento for di Hulanda, a cuminsa cu construccion di un hospital nobo. For di 1977, e complex di hospital anterior a wordo usa como un cas di cuido pa hendenan mayornan.

Despues cu dos refinerianan di azeta a establece nan mes na Aruba na 1920, nan a sigui cu nan propio cuido di salud. E dokter di Arend Petroleum Company, Adriaan Dussenbroek (1893-1965), tabata tin un practica chikito na Quinta del Carmen, su resedencia priva na Bubali. Na 1929, un hospital chikito a wordo estableci pa personal di compania tras di su cas, cual tabata na uso te na 1943. Entre 1929 y 1972, Lago oil refinery na Seroe Colorado a opera un di dos hospital general di 120 cama,  cual tabata brinda cuido na nan empleadonan y nan famia, marineronan di tankeronan di azeta y ciudadanonan cu tabata asegura privadamente. Ora cu e refinerianan di azeta a cera, e complexonan di hospitalnan a wordo demolisha completamente; pa Eagle na 1953 y pa Lago na 1985.

## Cuido di salud y departamentonan
Actualmente (2023), Horacio Oduber Hospital tin un capacidad di 187 cama. Na 2020, durante e crisis di corona, e cantidad di cama na e unidad di cuido intensivo a wordo aumenta di 6 pa 33. Di e cantidad aki, 12 cama a wordo regala door di Hulanda. Dependi riba cuido di hospital ta e mas o menos 120,000 habitantenan di Aruba, paciente manda for di islanan bishita y e 15,000 turista cu ta keda na e isla na promedio cada dia. Mas cu 10,000 paciente a wordo admiti na 2017 y e sala di emergencia ta atende entre 35,000 y 40,000 paciente anualmente. Un promedio di 900 referencianan pa cuido especialisa ta tuma luga anualmente for di e Caribbean Hulandes.  Maneho di e hospital ta na man di Stichting Ziekenverpleging Aruba (SZA), cual ta huer e compleho for di Stichting Onroerend Goed Aruba (SOGA).

Un proyecto grandi di expansion y renovacion a cuminsa na 2014, consistiendo di expansion di e hospital cu dos torre nobo y renovacion y modernisacion di e edificionan existente. E centro medico-administrativo nobo di 3 piso a wordo completa na 2016, y na 2017 e torre nobo di 6 piso cu un warda pediatrico, un sala di emergencia y un departamento di maternidad y obstetricia a wordo completa.

E hospital tin mas cu 20 specialidad diferente y mas o menos 1,300 empleadonan. Specialistanan di specialidad ta contratado door di HOH of nan ta traha independientemente (na priva y independiente). E personal ta hopi diverso, consistiendo di hendenan di Aruba y e region di Caribe, manera tambe hendenan di paisnan Europeo y Sur Americano. E diversidad aki ta haci cu trabou ta tuma luga den un ambiente multilingue manera Papiamento, Spaño y Ingles ademas di e idioma di trabou Hulandes. Esaki tambe ta util pa turismo, e pilar economico principal di e isla.

## Galeria

Oduber Hospital 21 30 49 855000.jpeg|Compleho di Horacio Oduber Hospital
Oduber Hospital 21 30 42 124000.jpeg|Entrada principal di e hospital
Oduber Hospital 21 31 33 124000.jpeg|Fachada di edificio B